钦定古今图书集成/明伦汇编/宫闱典/第017卷 > 辽
## 钦定古今图书集成/明伦汇编/宫闱典/第017卷 > 辽

辽制，定“册皇太后及太后生辰、正旦、冬至朝贺，并宋
使见皇太后及辞太后之仪。”

按《辽史礼志》：册皇太后仪，前期陈设于元和殿，如皇
帝受册之仪。至日，皇帝御弘政殿，册入，侍从班入门
外，金吾列仗，文武分班。侍中解剑，奏中严，宣徽使请
木契唤仗，皆如之。乐工入阁使门外，文武班中间立，
唤承受官声喏，趋至阁使后立。阁使鞠躬揖称“奉敕
唤仗。”承受官鞠躬声喏，揖引声“奉敕唤仗。”文武合班
再拜。殿中监押仗入，文武官入亦如之。宣徽使押内
诸司供奉官天桥班，候皇太后御紫宸殿，乘平头辇，
童子、女童队乐引至金鸾门。阁使奏“内诸司起居”讫，
赞引驾自下先行，至元和殿。皇太后入西北隅，阁内
更衣，侍中解剑上殿，奏“外办。”宣徽受版入奏，侍中降
复位。协律郎举麾，乐作。太乐令、太常卿导引皇太后
升坐，宣徽使赞扇合，帘卷，扇开，乐止。符宝郎奉宝置
皇太后坐右，左右金吾大将军对揖，鞠躬，奏“军国内
外平安。”东上阁门副使引丞相东门入，西上阁门副
使引亲王西门入，通事舍人引文武班入如仪，乐作，
至位，乐止。文武班趋进，相向，再拜，退复位。东西上阁
门使、宣徽使自弘政殿引皇帝御肩舆，至西便门下，
引入门，乐作，至殿前位，乐止。宣徽使赞皇帝拜问皇
太后圣躬万福拜，皇帝御西阁坐，合班起居如仪。北
府宰相押册，中书枢密令史八人舁册东西上阁门
使引册，宣徽使引皇帝送册，乐作，至殿前置册位，乐
止。宣徽使赞皇帝再拜称万岁，群臣陪位揖，翰林学
士四人、大将军四人舁册，皇帝捧册，行三举武授册，
舁之西阶上殿，乐作，置太后坐前，乐止。皇帝册，西面
东立。舍人引丞相当殿再拜，三呼万岁，解剑西阶上
殿，乐作，至读册位，乐止。俛伏，跪读册讫，俛伏，三呼万
岁，复班位。宣徽使引皇帝下殿，乐作，至殿前位，乐止。
皇帝拜，舞蹈，拜讫，引皇帝西阶上殿，至皇太后坐前
位，俛跪致词讫，俛伏，兴，引西阶下至殿前位，拜，舞蹈，
拜，鞠躬。侍中临轩，宣太后答称有制，皇帝再拜。宣讫，
引皇帝上殿，乐作，至西阁，乐止。丞相、亲王、侍从、文武
合班赞拜，舞蹈，三呼万岁如仪。丞相上贺，侍中宣答
如仪。丞相以下出举乐，出门，乐止。侍中奏：礼毕。宣徽
索扇，扇合下帘，皇太后起，举乐，入阁，乐止。文武官出
门外分班侍从。兵部、吏部起居，金吾仗出如仪。阁使
奏“放仗”，皆如皇帝受册之仪皇太后生辰朝贺仪，至日，臣僚入朝，国使至幕，班齐
如常仪。皇太后升殿坐，皇帝东面侧坐。契丹舍人殿
上通名，契丹、汉人臣僚、宋使副缀“翰林学士班。”东西
两洞门入，合班称贺，班首上殿祝寿，分班引出，皆如
正旦之仪，唯宣答称：“圣旨。”皇帝降御座，进奉皇太后
生辰礼物。过毕，皇帝殿上再拜，殿下臣僚皆再拜。皇
帝升御座，引臣僚分班出。引中书令北大王西阶上
殿，奏契丹臣僚进奉。次汉人臣僚并诸道进奉。控鹤
官置担床，起居，四拜毕，引进使鞠躬，通文武百僚某
官某以下，高丽、夏国诸道进奉。宣徽使殿上赞“进奉”，
各付所司。控鹤官声喏，担床过毕，契丹、汉人臣僚以
次谢，五拜。赞各祗候，引出。教坊、诸道进奉使谢如之。
契丹臣僚谢，宣宴，引上殿，就位立。汉人臣僚并宋使
副东洞门入，面西谢，宣宴如正旦仪。赞各上殿祗候。
臣僚使副上殿，就位立亦如之。监盏、教坊上殿，从人
入东廊立，皆如之。御床入，皇帝初进酒，臣僚就位陪
拜。皇太后饮酒殿上，应坐、侍立臣僚皆拜称“万岁”，赞
各祗候立。皇太后卒饮，手赐皇帝酒，皇帝跪卒饮，退
就褥位，再拜，臣僚皆陪拜。若皇帝亲赐使相臣僚、宋
使、副酒，皆立饮。皇帝升坐，赞应坐臣僚并使、副皆拜
称“万岁”，赞各就坐。行《方裀朵》殿臣僚酒，如正旦仪。一
进酒，两廊从人拜称万岁，各就坐。亲王进酒，如正旦
仪。若皇太后手赐亲王酒，跪饮讫，退，露台上五拜，赞
祗候。殿上三进酒，行饼茶讫，教坊跪致语，揖臣僚使
副，廊下从人皆立口号绝，赞拜亦如之。行茶、行殽膳
皆如之。大馔入，行粥碗，殿上七进酒，使相、臣僚乐曲
终，揖廊下从人起拜称万岁，各好去。承受官引两门
出，曲破，揖臣僚、使、副起，鞠躬，赞拜，皆拜，称万岁。赞各
祗候。引臣僚使副下殿。契丹臣僚谢宴毕出。汉人臣
僚、使副舞蹈五拜毕，赞“各好去。”出洞门毕，报阁门无
事，皇太后、皇帝起。

应圣节，宋遣使来贺生辰正旦，始制此仪。凡五拜：拜，兴，再拜兴，跪，搢笏，三舞蹈，三叩头，出笏，就拜，兴，拜，兴，再拜兴。其就拜亦曰“俛伏兴。”

正旦朝贺仪：皇帝起诣皇太后殿，臣僚并诸国使皆
从。皇太后升殿，皇帝东方侧坐，引契丹、汉人臣僚并
诸国使，两洞门入班称贺、进酒，皆如皇帝之仪。毕，引
出。教坊入，起居、进酒亦如之。皇太后宣答称“圣旨”，契
丹班谢，宣宴，上殿，就位立，汉人臣僚并诸国使东洞
门入，丹墀东方面西鞠躬。舍人鞠躬。通文武百僚宰
臣某已下谢宣宴，再拜。出班致词讫，退复位，舞蹈，五
拜。赞“各上殿祗候。”引宰臣以下并诸国使副方裀朵
殿。臣僚西阶上殿，就位立。不应坐臣僚并于西洞门
出。二人监盏，教坊再拜。赞“各上阶下殿”谢宴，如皇太
后生辰仪。

《冬至朝贺仪》：皇帝、皇后受贺毕，起赴北殿。皇太后于
御容殿，与皇帝、皇后率臣僚再拜，皇太后上香，皆再
拜。赞各祗候可矮𧝋以上上殿，皇太后三进御容酒，
陪位皆拜。皇太后升殿坐，皇帝就露台上褥位，亲王
押北南臣僚班丹墀内立。皇帝再拜，臣僚皆拜，鞠躬。
皇帝栏内跪，祝皇太后寿讫，复位，再拜。凡拜皆称万
岁。赞各祗候，臣僚不出皇帝、皇后侧座，亲王进酒，臣
僚陪拜，皇太后宣答，皆如正旦之仪。臣僚分班，不出
班首，右阶上殿，奏表目，合班谢。宣宴、上殿、就位如仪。
御床入，皇帝进皇太后酒如初，各就座行酒，宣饮尽，
如皇太后生辰之仪。皇后进酒，如皇帝之仪。三进酒、
行茶，教坊致语，行殽膳大馔。七进酒，曲破，“臣僚起御
床”，出谢宴。皆如皇太后生辰仪。

《宋使见皇太后仪》。宋使贺生辰、正旦。至日，臣僚昧爽
入朝，使者至幕次，臣僚班齐，皇太后御殿坐，宣徽使
押殿前班起居毕，卷班次，契丹臣僚班起居毕，引应
坐臣僚上殿就位立，其馀臣僚不应坐者，退于东面
侍立。汉人臣僚东洞门入，面西鞠躬。舍人鞠躬，通某
以下起居，凡七拜毕，赞“各祗候”，引应坐臣僚上殿就
位立。中书令大王西阶上殿，奏宋使并从人榜子讫，
就位立。其馀臣僚不应坐者，退于西面侍立。次引宋
使副六人于东洞门入，丹墀内，面殿齐立。阁使自东
阶下受书匣，使人捧书匣者皆跪，阁使搢笏立。受书
匣，自东阶上殿栏内，鞠躬。奏封全讫，授枢密。开封宰
臣对皇太后读讫，引使副六人东阶上殿栏内立。使
者揖生辰节大使，少前，使者俛伏跪，附起居讫，起，复
位立。次引贺皇太后正旦大使附起居，如前仪。皇太
后宣问“南朝皇帝圣躬万福”，舍人揖生辰大使并皇
太后正旦大使，少前，皆跪。唯生辰大使奏“来时圣躬
万福”，皆俛伏，兴。引东阶下殿，丹墀内面殿齐立。引进
使引礼物于西洞门入殿前置担床，控鹤官起居，四
拜。担床于东便门出毕，揖使副退于东方，西面，皆鞠
躬。舍人鞠躬，通南朝国信使某官某以下祗候见，舞
蹈，五拜。毕，不出班，奏圣躬万福，再拜。揖班首出班谢
面天颜讫，复位，舞蹈，五拜毕，赞各上殿祗候，引各使
副西阶上殿就位，勾从人两洞门入，面殿鞠躬，通名赞拜，起居，四拜毕，赞各祗候，分班引两洞门出。若宣
问使、副跋涉不易，引西阶下殿，丹墀内舞蹈五拜毕，
赞各上殿祗候，引西阶上殿，就位立。契丹舍人、汉人
阁使齐赞拜，应坐臣僚并使、副皆拜，称“万岁。”赞各就
坐，行汤、行茶。供过人出殿门揖，臣僚并使、副起鞠躬。
契丹舍人、汉人阁使齐赞皆拜，称“万岁。”赞各祗候。先
引宋使副西阶下殿西洞门出。次揖臣僚出毕，报阁
门无事，皇太后起

贺生辰、正旦宋使朝辞太后仪。臣僚使副班齐，如曲
宴仪。皇太后升殿坐殿前，契丹文武起居上殿毕，宰
臣奏宋使副从人朝辞榜子毕，就位立。舍人引使副
北洞门入，面南鞠躬。舍人鞠躬，通南朝国信使某官
某以下祗候。辞，再拜，不出班。奏“圣躬万福”，再拜。出班
恋阙，致词讫，又再拜。赞各上殿祗候。舍人引南阶上
殿，就位立。引从人赞姓名，再拜，奏圣躬万福，再拜称
万岁。赞各好去，引出殿上，揖应坐臣僚并使副就位，
鞠躬。赞拜，称万岁。赞各就坐。行汤、行茶毕，揖臣僚并
南使起立，与应坐臣僚鞠躬，赞拜，称万岁。赞各祗候
立。引使副六人于栏内拜跪，受书匣毕，直起立，揖，少
前，鞠躬受传答语讫，退于北阶下殿。丹墀内面殿鞠
躬。舍人赞：“各好去”引出臣僚出

### 太祖元年即皇帝位尊母萧氏为皇太后

按《辽史太祖本纪》云云。按《德祖宣简皇后传》，“后萧
氏，小字岩，母斤遥辇氏，宰相剔剌之女，男女六人，太
祖长子也。天显十一年崩，祔德陵。”

### 神册四年九月征乌古部道闻皇太后不豫一日驰六百里还侍太后病间复还

按《辽史太祖本纪》云云。

### 天显元年太宗即位尊皇后萧氏为应天皇太后置宫卫及长宁宫又定小辇之制

按《辽史太宗本纪》：天显元年七月，太祖崩，皇后摄军
国事。明年秋治祖陵毕。冬十一月“壬戊，人皇王倍率
群臣请于后曰：‘皇子大元帅勋望中外攸属，宜承大
统’。”后从之。是日即皇帝位，御宣政殿。十二月庚辰，尊
皇后为应天皇太后。按《太祖淳钦皇后传》：后述律
氏，讳平，小字月理朵，其先回鹘人。太祖即位，群臣上
尊号曰地皇后。神册元年，大册加号应天大明地皇
后。行兵御众，后常与谋。时晋王李存勗欲结援，以叔
母事后。太祖平渤海，后与有谋。太祖崩，后称制摄军
国事。及葬，欲以身殉，亲戚百官力谏，因断右腕纳于
柩。太宗即位，尊为皇太后。按《营卫志》，辽国之法，天
子践位，置宫卫，分州县，析部族，设官府，籍“户口，备兵
马。崩则扈从。后妃宫帐以奉陵寝。有调发，则丁壮从
戎事，老弱居守。应天太后曰长宁宫，蒲速碗斡鲁朵，
应天皇太后置，兴隆曰蒲速碗，是为长宁宫。”以辽州
及海滨县等户置。其斡鲁朵在高州，陵寝在龙化州
东一百里。世宗分属让国皇帝。宫院正户七千，蕃汉
转户六千，出骑军五千。按《仪卫志》：“小辇，永寿节仪，
皇太后乘小辇、平头辇，常行用之，制如逍遥，无屋。”
又按志，皇太后宝制未详。天显二年，应天皇后称制，
群臣上玺绶。

太宗天显三年，诏建《淳钦皇太后诞圣碑》，以太后寿
为“永宁节”，群臣称贺。〈时太宗未许改元故仍称天显〉
按《辽史太宗本纪》：“天显三年八月庚辰，诏建《应天皇
太后诞圣碑》于仪坤州。九月癸巳，有司请以皇太后
生日为永宁节。冬十月癸卯朔，以永宁节，上率群臣
上寿于延和宫。”

天显五年。春正月甲午。朝皇太后。二月丙辰。上与人
皇王朝皇太后。太后以皆工书。命书于前以观之
按《辽史太宗本纪》云云。

天显十二年春正月戊寅，朝于皇太后，进珍玩为寿。
冬十月庚辰朔，皇太后永宁节，晋及回鹘、炖煌诸国
皆遣使来贺。

按《辽史太宗本纪》云云。

### 太宗会同元年晋遣司空冯道左散骑常侍韦勋册上淳钦皇太后尊号

按《辽史太宗本纪》：会同元年九月“‘庚戌，边臣奏，晋遣
守司空冯道、左散骑常侍韦勋来上皇太后尊号’。遂
遣监军寅伱已充接伴。十一月甲辰朔，命南北宰相
及夷离堇就馆，赐晋使冯道以下宴。丙午，上御开皇
殿，召见晋使。壬子，皇太后御开皇殿，冯道、韦勋册上
尊号曰广仁至孝昭烈崇简应天皇太后。”

### 大同元年世宗即位淳钦皇太后率少子李胡拒之潢河寻被迁祖州

按《辽史世宗本纪》：“大同元年四月丁丑，太宗崩于栾
城。戊寅，梓宫次镇阳，即皇帝位于柩前。甲申，次定州，
命天德朔古解里等护梓宫先赴上京。太后闻帝即
位，遣太弟李胡率兵拒之。六月甲寅朔，次南京，五院
夷离堇安端详稳刘哥遣人驰报，请为前锋。至泰德
泉，遇李胡军，战败之。上遣郎君勤德等诣两军谕解。”

有异谋，迁于祖州。

### 世宗天禄元年八月壬午朔尊母柔贞皇后萧氏为皇太后以太后族剌只撒古鲁为国舅帐立详稳以总焉

按《辽史世宗本纪》云云。

### 景宗乾亨四年睿知皇后萧氏奉遗诏摄政圣宗即位尊为皇太后

按《辽史圣宗本纪》，乾亨四年九月癸丑，即皇帝位于
柩前，时年十二。皇后奉遗诏摄政，诏谕诸道，冬十月
己未朔，帝始临朝，尊皇后为皇太后。按《景宗睿知
皇后传》：后萧氏，讳绰，小字燕燕，北府宰相思温女。帝
即位，选为贵妃，寻册为皇后，生圣宗。景宗崩，尊为皇
太后，摄国政。太后泣曰：“母寡子弱，族属雄强，边防未
靖，柰何？”耶律斜轸、韩德让进曰：“信任臣等，何虑之有？”
于是后与斜轸、德让参决大政，委于越休哥以南边
事。

### 圣宗统和元年太后预政群臣请上尊号册为承天皇太后设宫悬簨簴之乐置崇德宫定乘舆符宝之制

按《辽史圣宗本纪》：统和元年正月丙寅，荆王道隐有
疾，诏遣使存问。是日，皇太后幸其邸视疾。二月甲午，
葬景宗皇帝于乾陵，以近幸朗掌饮伶人挞鲁为殉。
上与皇太后因为书，附上大行。丙申，皇太后诣陵置
奠，命绘近臣于御容殿，赐山陵工人物有差。夏四月
壬子，大臣以太后预政，宜有尊号，请下有司详定册”
礼。五月丙辰朔，国舅政事、门下平章事萧道宁以皇
太后庆寿，请归父母家行礼。而齐国公主及命妇群
臣各进物设宴，赐国舅帐蓍年物有差。乙亥，诏近臣
议皇太后上尊号册礼。枢密使韩德度以后汉太后
临朝故事，草定上之。六月乙酉朔，诏有司册皇太后
日给三品以上法服，三品以下用《大射柳之服。甲午，
上率群臣上皇太后尊号曰承天皇太后，大赦，改元
统和。丁未，覃恩中外文武官各进爵一级。以枢密副
使耶律斜轸守司徒。秋七月甲寅朔，皇太后听政。八
月辛卯，皇太后祭楚国王萧思温墓。癸巳，上与皇太
后谒怀陵，遂幸怀州。甲午，上与斜轸于太后前易弓
矢鞍马，约以为友。九月辛未，皇太后言：故于越屋只
有傅导功，宜录其子孙。遂命其子泮泱为林牙。十一
月庚辰，上与皇太后祭乾陵。十二月己亥，皇太后观
渔于玉盆湾。辛丑，观渔于濬渊。按〈乐志〉》：统和元年，
册承天皇太后，设宫悬簨簴。太乐工协律郎入太后，
仪卫动，举麾，太和乐作。太乐令太常卿导引，升御坐，
帘卷乐止；文武三品以上入，《舒和乐》作，至位，乐止；皇
帝入门，《雍和乐》作，至殿前位，乐止；宰相押册，皇帝随
册，乐作，至殿前置册于案，乐止；翰林学士、大将军舁
册，乐作，置御坐前，乐止；丞相上殿，乐作，至读册位，乐
止；皇帝下殿，乐作，至位，乐止。皇太后宣答讫，乐作，皇
帝至西阁，乐止。亲王、丞相上殿，乐作，退班出，乐止。下
帘，乐作，皇太后入内，乐止。按《营卫志》：“孤稳斡鲁朵，
承天太后置，是为崇德宫。王曰孤稳，以干、显、双三州
户置。其斡鲁朵在土河东陵祔。景宗皇帝正户六千，
蕃汉转户一万，出骑军一万。按《仪卫志》，册承天皇
太后仪，“皇太后乘平头辇，符宝郎奉宝，置皇太后座
右。”

统和二年，皇太后观猎决狱，行再生礼。

按《辽史圣宗本纪》：“统和二年二月庚子，朝皇太后，太
后因从观猎于饶乐川。夏四月庚寅，皇太后临决滞
狱。六月己卯朔，皇太后决狱，至月终。秋七月癸丑，皇
太后行再生礼。”

统和三年六月甲戌。皇太后亲决滞狱。八月癸巳。皇
太后谒显陵庚子谒乾陵。

按《辽史圣宗本纪》云云。

统和四年。皇太后东征南伐。亲阅军容。

按《辽史圣宗本纪》：“统和四年，朝皇太后，决滞狱。三月，
义顺军节度副使赵希赞以朔州叛附于宋。时上与
皇太后驻兵驼罗口，诏趣东征兵马，以为应援。壬午，
诏林牙勤德以兵守平州之海岸，以备宋。夏四月癸
卯，休哥复以捷报，上以酒脯祭天地，率群臣贺于皇
太后，诏勤德还军。庚申，上朝皇太后。五月庚午，辽师”
与曹彬、米信战于岐沟关，大败之，挽漕数万人匿岐
沟空城中，围之。壬申，以皇太后生辰，纵还。九月甲午，
皇太后行再生礼。冬十月丁酉，皇太后复行再生礼，
为帝祭神祈福。十二月丙子，南伐，次《狭底埚》，皇太后
亲阅辎重兵甲。

统和五年。夏四月丁酉，上率百僚册上皇太后尊号
曰“《睿德神略应运启化承天》皇太后。”

按《辽史圣宗本纪》云云。

统和六年。夏四月丁酉。胡里宝横突韩德让堕马。皇
太后怒杀之。八月。皇太后幸韩德让帐。厚加赏赉
按《辽史圣宗本纪》云云统和七年。夏四月。皇太后谒奇首可汗庙。秋七月。帝
与皇太后谒景宗皇帝庙。

按《辽史圣宗本纪》云云。

统和十三年九月丁卯。奉安景宗及皇太后石像于
延芳淀。

按《辽史圣宗本纪》云云。

统和十四年。十一月乙酉。奉安景宗及太后石像于
乾州。

按《辽史圣宗本纪》云云。

统和十五年八月丁酉，猎于平地松林。皇太后诫曰：
“前圣有言。欲不可纵。吾儿为天下主。驰骋田猎。万一
有衔橛之变。适遗予忧。其深戒之。”

按《辽史圣宗本纪》云云。

统和二十二年十二月宋人请和。皇太后许之。赐丞
相韩德昌姓。

按《辽史圣宗本纪》：“统和二十二年十二月戊子，宋遣
李继昌请和，以太后为叔母，愿岁输银十万两，绢二
十万疋，许之，即遣阁门使丁振持书报聘。己丑，诏诸
军解严。是月，班师。皇太后赐大丞相齐王韩德昌姓
耶律，徙王晋。”

统和二十三年二月辛酉，朝皇太后。五月戊申朔，宋
遣孙仅等来贺皇太后生辰。十一月戊申，太后遣太
师盆奴、政事舍人《高正》使宋贺正旦。

按《辽史圣宗本纪》云云。

统和二十七年十二月乙酉，皇太后不豫。辛卯，皇太
后崩于行宫。壬辰，遣使报哀于宋。

按《辽史圣宗本纪》云云。

统和二十八年。奉安皇太后梓宫。葬于“乾陵。宋高丽
遣使吊祭会葬。”

按《辽史圣宗本纪》：“统和二十八年春正月癸酉，奉安
大行皇太后梓宫于乾州菆涂殿。二月丙戌，宋遣王
随、王儒等来吊祭。己亥，高丽遣魏守愚等来祭。是月，
遣左龙虎卫上将军萧合卓馈大行皇太后遗物于
宋，仍遣临海军节度使萧虚列，左领军卫上将军张
崇济谢宋吊祭。三月癸卯，上大行皇太后谥为圣神
宣献皇后。”是月，宋、高丽遣使来会葬。夏四月甲子，葬
太后于乾陵。

### 太平十一年兴宗即位尊母元妃萧氏为皇太后迁齐天太后于上京钦哀太后临朝听政以生辰为应圣节

按《辽史兴宗本纪》：“太平十一年六月己卯，即皇帝位。
壬午，尊母元妃萧氏为皇太后。辛丑，皇太后赐驸马
萧鉏、不里、萧匹敌死围场，都太师、女直著骨里、右祗
候郎君、详稳萧延留等七人皆弃市，籍其家。迁齐天
太后于上京。秋七月丙午朔，皇太后率皇族大临于
太平殿。九月庚戌，问安于皇太后。辛亥，宋遣王鬷、许”
怀信、梅询、张纶来慰两宫。孔道辅、魏昭文贺皇太后
册礼。冬十月丙戌，以右领军卫上将军耶律逊、少府
监马惮充皇太后谢宋使。闰月辛亥，有司请以皇太
后生辰为应圣节，从之。十一月乙未，祭天地，问安皇
太后。十二月癸丑，皇太后听政，帝不亲庶务，群臣表
请，不从。按《圣宗仁德皇后传》：“后萧氏，小字菩萨哥，
睿知皇后弟隗因之女。年十二选入掖廷。统和十九
年，册为齐天皇后，生皇子二，皆早卒。开泰五年，宫人
耨斤生兴宗，后养为子。帝大渐，耨斤詈后曰：‘老物宠
亦有既耶’？左右扶后出。帝崩，耨斤自立为皇太后，是
为钦哀皇后。护卫冯家奴、喜孙等希旨，诬告北府宰
相萧浞卜、国舅萧匹敌”谋逆，诏令鞫治，连及后。兴宗
闻之曰：“皇后侍先帝四十年，抚育眇躬，当为太后，今
不果，反罪之可乎？”钦哀曰：“此人若在，恐为后患。”帝曰：
“皇后无子而老，虽在，无能为也。”钦哀不从，迁后于上
京。按《圣宗钦哀皇后传》：后萧氏，小字耨斤，生兴宗。
仁德皇后无子，取而养之如己出。令冯家奴等诬仁
德皇后与“萧《浞卜》、萧匹敌等谋乱，徙上京害之，自立
为皇太后，摄政。”

### 兴宗重熙元年钦哀太后御殿受朝寻诬弑齐天皇后帝与群臣追上尊号

按《辽史兴宗本纪》：重熙元年春正月壬申朔，皇太后
御正殿，受帝与群臣朝。三月，太后诬齐天皇后以罪，
遣人即上京行弑。后请具浴以就死，许之。有顷，后崩。
十一月己卯，帝率群臣上皇太后尊号曰法天应运
仁德章圣皇太后。按《圣宗仁德皇后传》：车驾春蒐，
钦哀虑帝怀鞠育恩，驰遣人加害。使至，后曰：“我实无
辜，天下共知。卿待我浴而后就死，可乎？”使者退，比反，
后已崩，年五十。是日，若有见后于木叶山阴者，乘青
盖车，卫从甚严。追尊仁德皇后，与钦哀并祔庆陵。
重熙三年，迁皇太后于庆州。

按《辽史兴宗本纪》，不载。按《圣宗钦哀皇后传》：“三年，
后阴召诸弟议欲立少子重元。重元以所谋白帝，帝
收太后符玺，迁于庆州七括宫。”

重熙七年二月乙酉遣使庆州问安皇太后十月辛丑问安皇太后进珍玩。

按《辽史兴宗本纪》云云。

重熙八年秋七月，迎皇太后至显州，谒园陵。十一月
戊戌，朝皇太后戊申，皇太后行再生礼。

按《辽史兴宗本纪》云云。按《圣宗钦哀皇后传》。“重熙
六年秋。帝悔之。亲驭奉迎。侍养益孝谨。后常不怿。”〈按奉

迎皇太后，《本纪》作“八年” 事，而《钦哀皇后本传》又作“六年” ，必有一误。今以《本纪》为主，而附《本传》于后，以备参考。

重熙九年春正月丙辰朔，上进酒于皇太后，御正殿。
三月辛未，以应圣节大赦。十一月甲子，宋遣苏伸、向
傅范来贺应圣节。

按《辽史兴宗本纪》云云。

重熙十年九月辛亥，朝皇太后。庚申，皇太后射获熊，
上进酒为寿。

按《辽史兴宗本纪》云云。

重熙十一年春正月戊申，奉迎皇太后于内殿。十二
月己酉，以“宣献皇后忌日，上与皇太后素服，饭僧于
延寿、悯忠、三学三寺。”

按《辽史兴宗本纪》云云。

重熙十六年，钦哀太后不豫，寻愈。行减刑释罪典
按《辽史兴宗本纪》：“重熙十六年夏四月乙巳朔，皇太
后不豫，上驰往视疾。丙午，皇太后愈，复如黑水泺。十
一月己丑，幸中京，朝皇太后。十二月癸丑，问安皇太
后。乙卯，以太后愈，杂犯死罪减一等论，徒以下免。”
重熙二十三年，复上钦哀皇太后尊号。

按《辽史兴宗本纪》：重熙二十三年十一月“壬申，帝率
群臣上皇太后尊号曰‘仁慈圣善钦孝广德安静贞
纯懿和宽厚崇觉仪天皇太后，大赦，内外官进级有
差’。”

### 道宗清宁元年八月即皇帝位九月丙子尊皇后为皇太后宴菆涂殿

按《辽史道宗本纪》云云。

清宁二年十二月甲寅上皇太后尊号曰：“慈懿仁和
文惠孝敬广爱宗天皇太后。”

按《辽史道宗本纪》云云。

清宁三年八月辛亥，帝以《君臣同志华裔同风》诗进
皇太后。

按《辽史道宗本纪》云云。

### 咸雍元年秋七月丙子以皇太后射获熊赏赉百官有差冬十月己亥皇太后射获虎大宴群臣令各赋诗

按《辽史道宗本纪》云云。

### 太康二年仁懿皇太后崩宋及高丽夏国遣使吊祭按辽史道宗本纪太康二年三月辛酉皇太后崩壬戌遣殿前副点检耶律辖古报哀于宋癸亥遣使报

哀于高丽、夏国。丁卯，大赦。戊寅，以皇太后遗物遣使
遗宋。夏六月乙酉朔，上大行皇太后尊谥曰仁懿皇
后。戊子，宋及高丽、夏国各遣使吊祭。甲午，葬仁懿皇
后于庆陵。